b'\n_START_ARTICLE_\nPi\xc5\xa1tola\n_START_PARAGRAPH_\nPi\xc5\xa1tola (tudi samokres) je podskupina kratkocevnega ro\xc4\x8dnega strelnega oro\xc5\xbeja._NEWLINE_Njen razvoj je omogo\xc4\x8dil izum v\xc5\xbeigalnega kladivca s kolescem v letu 1517. Ime je povezano s krajem izuma, toskanskim krajem Pistoia v Italiji. Z izumom pi\xc5\xa1tole so se strelna oro\xc5\xbeja raz\xc5\xa1irila v konjenici. Kirasirji, rod konjenice, ki se je pojavil po letu 1540, so bili opremljeni tudi s pi\xc5\xa1tolami. Prvi\xc4\x8d so bile uporabljene v ve\xc4\x8dji bitki leta 1547 pri kraju M\xc3\xbchlberg._NEWLINE_Danes so v uporabi skoraj izklju\xc4\x8dno polavtomatske in avtomatske pi\xc5\xa1tole. Ostale vrste uporabljajo za streljanje s \xc4\x8drnim smodnikom le redki navdu\xc5\xa1enci. Pi\xc5\xa1tola se uporablja tudi za \xc5\xa1portna tekmovanja._NEWLINE_Pri polavtomatskih pi\xc5\xa1tolah povratni udarec strela potisne zaklep nazaj. Pri tem izvle\xc4\x8de tulec iz le\xc5\xbei\xc5\xa1\xc4\x8da v cevi in ga izvr\xc5\xbee. Pri povratnem hodu zaklepa se napenja vzmet, ki kon\xc4\x8dno potisne zaklep naprej. Pri tem zaklep potisne iz nabojnika v le\xc5\xbei\xc5\xa1\xc4\x8de naslednji naboj. Napne se tudi kladivce in s tem je pi\xc5\xa1tola pripravljena za naslednji strel. Pritisniti je treba samo ponovno na spro\xc5\xbeilec. Pi\xc5\xa1tole so praviloma polavtomatske, kar pomeni, da je treba za vsak naslednji strel le pritisniti na spro\xc5\xbeilec. Pri avtomatskih traja neprekinjeno streljanje, dokler je pritisnjen spro\xc5\xbeilec in dokler je \xc5\xa1e kaj nabojev._NEWLINE_Cev pi\xc5\xa1tole ima praviloma vrezanih ve\xc4\x8d navojev. Ti povzro\xc4\x8dijo vrtenje krogle okrog vzdol\xc5\xbene osi in s tem ve\xc4\x8djo stabilnost pri letu.'